মানব জীবনে সবচেয়ে বড় বিপদটি বৈজ্ঞানিক আবিস্কারে ব্যর্থতার কারণে ঘটে না। সেটি অনিবার্য হয়ে উঠে সত্য আবিস্কারের ব্যর্থতার কারণে। ব্যক্তির জ্ঞান, প্রজ্ঞা, যোগ্যতা ও নিয়তের সবচেয়ে গুরুত্বপূর্ণ পরীক্ষাটি হয় এক্ষেত্রে। মহান আল্লাহতায়ালার কাছে শ্রেষ্ঠ মানুষ তো তারাই -যারা সত্য আবিস্কারে সফল। সে সফলতা থেকেই মানব জীবনে নেক আমলের জোয়ার শুরু হয় -যা পরকালে জান্নাতের পুরস্কার আনে। সত্য আবিস্কারে ব্যর্থতা থেকেই পাপাচারের শুরু, তখন শুরু হয় জাহান্নামের পথে যাত্রা। শুধু ধর্মের ক্ষেত্রে নয়, সত্য আবিস্কারের মিশন নিয়ে বাঁচতে হয় ইতিহাস, দর্শন, বিজ্ঞান, রাজনীতি ও বিচার-আচারের ন্যায় জীবনের প্রতি ক্ষেত্রে। মিথ্যাচারীতা নিয়ে বাঁচায় মর্যাদা নাই; কল্যাণও নাই। মানবজীবনে এটিই সবচেয়ে ঘৃণ্য, ব্যর্থ ও কলংকিত দিক। একাত্তরকে ঘিরে বাঙালী জাতীয়তাবাদীদের ব্যর্থতা অনেক। তবে সবচেয়ে বড় ব্যর্থতাটি ঘটেছে বাংলাদেশের জন্ম নিয়ে সত্য ঘটনার সন্ধান লাভে। একাত্তরের ইতিহাস বস্তুত সে ব্যর্থতারই দলিল। বিষয়টিকে তাই শুধু সত্য আবিস্কারে ব্যর্থতা বললে যথার্থ বলা হয় না। শুধু এটুকু বললে এ ব্যর্থতার সাথে যে অপরাধী মানসটি জড়িত -সেটিও প্রকাশ পায় না। সে অপরাধটি মিথ্যা রটনার।অপরাধটি তাই গুরুতর।